Құрметті ата-аналар!

Қайырлы сәт!

Алматы облысы Алакөл ауданы Қант зауыты орта мектебі мектепке дейінгі шағын орталығы бар коммуналдық мемлекеттік мекеменің психологі Кыдырбаева Анар Арыстановна сіздермен осы аз уақытын өткізгеніне ризашылығын білдіреді.

Бүгінгі таңда 167 елдің , 1 миллиардтан астам баласы қашықтықтан оқытылуда.Соның ішіне бізде кіріп отырмыз.Оқу науқаны басталуда. Елімізді, ұлтымызды, отбасымызды, ұрпағымызды, өзімізді пандемиядан аман алып қалу мақсатында оқшау-ла-ну-дамыз. Қандай жағдай туса да, бала ата-анаға аманат. Жіпсіз тұсауланып отырған балаларға сіздерден басқа ешкім көмек бере алмайды.Жүрек жылуы,мейрімді алақан, қуанышты көз нұры, қазыналы асыл ақыл, нағыз дос, арқа сүйер тұлға, мықты қорған, келешекке бағыт-бағдаршы, болашақ үміткері, үлгі тұтар идеал және қамқоршы сіздерсіздер, ардақты ата-аналар! Толыққанды отбасы, толыққанды қолдау, толыққанды тамақтану, толыққанды ұйқы баланың болашақ кепілі. Кейбір ата-аналар заман талабы бойынша жұмыс басты болып, өз балаларына бар махаббаттарын бере алмай, мектеп қабырғасындағы өміріне үстіртін қарап, білім өрісін, оқу мотивациясын қадағалаудан шығарып алып, мамандық таңдауда өз рөлін нақтылай алмай жүргені жоқ емес.Енді ешқашан қайталанбас, тәулігіне 24 сағат отбасымен, ата-анасымен бірге болған білім алушылардың қуанышы шексіз деп ойлаймын. Осы сәттерді дұрыс пайдалануға сіздерді шақырамын! Көрінбей жүрген дарындылық көздерін ашып, байқамай жүрген қырларын көріп, ести алмай жүрген сырларын естіп, бақытқа бөленесіздер, құрметті ата-аналар! Қазіргі балалардың дамуы өте ерекше. Бірге көрген фильм, бірге ойнаған шахмат, бірігіп дайындаған тағам, бірге жасалған эксперименттер, ортақ зерттеулер, бірігіп ән салу және музыкалық аспаптарда ойнау- ең бақытты сәттер.Алдымыздағы 35 күн шамасындағы оқу күндері де көз лестірмей өтіп кетеді. Кешегі күн-бүгінгі тарих. Сөйтіп, тек еске алатын бақытты сәттер қалар....

Қадірлі ата-аналар! Біріншіден, Сіздерден сұрайтыным , тек сабырлық. Себебі, сабырлық адамды барлық жеңістерге жеткізеді.

Екіншіден, мектеп тарапынан қойылған талаптарға үлкен жауапкершілікпен қарау.Біздің елімізде жаңартылған мазмұндағы білім беру жүйесі кіргелі 4 жыл болды. Оның маңызы-білім алушы өз бетімен ізденуі, ал ата-ананың қолдап , көмек бергені. Сол жүйе еліміздің бас ұстазымен қадағалынып, жеңілдетіліп жалғасуда.

Үшіншіден, медициналық және гигиеналық талаптардан ауытқымау.

Төртіншіден, үнемі өзіңізді балаңыздың орнына қоя біліңіз. Ата-анадан артық психолог балаңызға қажет емес. Өйткені, балаңыздың жанарынан өзіңізді көресіз. Осалдық пен артықщылықтың тепе-теңдігін өзіңіз сақтай аласыз.

Енді сөзімнің аяғында, осы оқу жылында түлектеріміз еш қиыншылықсыз таңдаған оқу орындарына қол жеткізуін нәсіп етсін! Ал келесі оқу жылында мектепалды даярлықтағы балалар білім ордасының табалдырығын алаңсыз аттасын! Қазақстандықтардан жаманшылық ада болсын! Аманшылықта қауышайық , аса құрметті ата-аналар! Біз біргеміз!